Úrad vlády SR					               Na rokovanie vlády SR
Sekcia hospodárskej politiky					    dňa 26.6.2003
								      	    k číslu: 4415/ 2003
								               k bodu: 10

S t a n o v i s k o

k Plánu plnenia konsolidačnej funkcie Železníc SR, ktorý vyplynul z projektu transformácie a reštrukturalizácie Železníc SR, vrátane oddlženia  Železníc SR zo strany štátu
________________________________________________________________________

I.
	Návrh predkladá minister dopravy, pôšt a telekomunikácií na základe uznesenia vlády SR č. 23/2003 bod B.1. Obsahuje návrh uznesenia, predkladaciu správu, plán konsolidačnej funkcie, prílohy, doložku, vyhodnotenie pripomienkového konania a komuniké.

	Plán plnenia konsolidačnej funkcie Železníc SR bol spracovaný na základe projektu transformácie a reštrukturalizácie Železníc SR. Analyzovaná je súčasná ekonomická situácia a hlavné úlohy, ktoré vyplynú pre Železnice SR vstupom SR do EÚ.

	Navrhuje sa prevziať pohľadávky Železníc SR voči štátu za výkony vo verejnom záujme za roky 1994 - 2001 vo výške 12,1 mld. Sk  a 	za rok 2002 v objeme 1,5 mld. Sk formou prevzatia do štátneho dlhu k 1.1.2004. Ďalej sa navrhuje odpustiť finančné záväzky ŽSR v objeme 527,9 mil. Sk.

	Navrhnuté sú tiež opatrenia na riešenie nepriaznivej finančnej situácie zo strany ŽSR a štátu v členení na rok 2003 a systémové opatrenia k zefektívneniu hospodárenia a  dosiahnutiu finančnej stabilizácie.

II.
Súčasťou materiálu je vyhodnotenie pripomienkového konania. Pripomienky sú deklarované ako akceptované.

III.
	Plán plnenia konsolidačnej funkcie Železníc SR bol predmetom rokovania Porady ekonomických ministrov vlády SR 12. mája 2003.

V záveroch z rokovania Porada ekonomických ministrov vlády SR:

1. zobrala na vedomie predložený návrh s pripomienkami, 
2. odporučila predkladateľovi 
-	návrh dopracovať o konkrétne opatrenia, ktoré budú minimalizovať riziko tvorby nových dlhov   a doplniť o vývoj zadlženosti Železníc SR a ŽS, a.s.,
-	predložiť na rokovanie vlády 2 nové návrhy – návrh opatrení v hospodárení ŽS, a.s., a v hospodárení Železníc SR vrátane mechanizmu pravidelnej kontroly plnenia záväzkov týchto spoločností,
-	odporučiť vedeniu Železníc SR ukončenie súdnych sporov,
3. odporučila vláde SR dopracovaný návrh prerokovať.

	Napriek konštatovaniu v predkladacej správe nemožno považovať odporúčania PEM za akceptované. V časti 3.2. materiálu bola vypustená časť charakterizujúca a odôvodňujúca súdny spor medzi ŽSR a MDPT SR (SR), avšak bez reakcie na odporúčanie PEM. Materiál sa nevyjadruje k akceptovaniu odporúčania vypracovať opatrenia na minimalizáciu rizika tvorby nových dlhov a návrhu  opatrení v hospodárení ŽSR a ŽS.

	Konsolidačná funkcia sa v materiáli chápe a premieta do návrhu uznesenia hlavne vo vzťahu k štátu, a to ako doriešenie pohľadávok ŽSR voči štátu na jednej strane (C.1., C.2.) a odpustenie finančných záväzkov ŽSR voči štátu na druhej strane (C.3.).

	Samotné uznanie a prevzatie záväzkov do štátneho dlhu (13,6 mld. Sk) z hľadiska súčasnej výšky verejného dlhu (cca 36 %) z hľadiska Maastristských kritérií (cca 60 % HDP) sa nejaví ako problémové.

	Prínosom materiálu by bolo záverečné zhrnutie možností doriešenia hlavných problémov z hľadiska časového, finančného a legislatívneho postupu konsolidácie vo forme harmonogramu postupu konsolidácie tak, aby bol vyjadrený tiež časový horizont stabilizácie.

	V návrhu uznesenia vlády odporúčame:

-	v bodoch B.3. a C.2.: aktualizovať text (príp. dátum 31.5.2003) vo vzťahu k Protokolárnemu vyhodnoteniu plnenia zmluvy k 31.12.2002,
-	v bode C.1.: v texte upraviť B.5. na B.2.

Odporúčame prijať rozhodnutie o predloženom návrhu na základe rozpravy vlády s prihliadnutím na uvedené pripomienky sekcie.

Bratislava 23. júna 2003